钦定古今图书集成/明伦汇编/交谊典/第041卷 > 礼记 > 《与卫中行书》前人
## 钦定古今图书集成/明伦汇编/交谊典/第041卷 > 礼记 > 《与卫中行书》前人

大受足下辱书，为赐甚大。然所称道过盛，岂所谓“诱
之而欲其至于是欤？不敢当！不敢当！”其中择其一二
近似者而窃取之，则于交友忠而不反于背面者少
似近焉，亦其心之所好耳，行之不倦，则未敢自谓能
尔也。“不敢当！不敢当！”至于汲汲于富贵，以救世为事
者，皆圣贤之事业，知其智能谋力能任者也。如愈者，
“又焉能之？”始相识时，方甚贫，衣食于人。其后相见于
汴徐二州，仆皆为之从事，日月有所入，比之前时，丰
约百倍。足下视吾饮食衣服，亦有异乎？然则仆之心，
或不为此汲汲也。其所不忘于仕进者，亦将小行乎
其志耳。此未易遽言也。凡祸福吉凶之来，似不在我。
惟君子得祸为不幸，而小人得祸为恒；君子得福为
恒，而小人得福为幸。以其所为，似有以取之也，必曰
君子则吉，小人则凶者，不可也。贤不肖存乎己，贵与
贱，祸与福，存乎天，名声之善恶存乎人。存乎己者，吾
将勉之；存乎天，存乎人者，吾将任彼而不用吾力焉。
其所守者，岂不约而易行哉？足下曰：“命之穷通，自我
为之。”吾恐未合于道。足下征前世而言之，则知矣。若
曰“以道德为己任，穷通之来，不接吾心”，则可也。穷居
荒凉，草树茂密，出无驴马，因与人绝，一室之内，有以
自娱。足下喜吾复脱祸乱，不当安安而居，迟迟而来
也。